Saková, Denisa, poslankyňa NR SR (2022-11-15):
Vážený pán predsedajúci, ďakujem veľmi pekne za slovo. Vážené poslanecké kolegyje a... kolegyne a vážení poslaneckí kolegovia, za dva a pol roka sme tu na Slovensku a hlavne v našom parlamente svedkami, že sme si museli zvyknúť na veľmi veľa situácií, s ktorými sme úplne nie zosynchronizovaní, a je to pre nás troška nemysliteľné, pretože vždy len tŕpneme, s akou novou kauzou, s akým novým problémom príde táto vláda, kde a opäť táto vláda zlyhá. A menovať všetky tieto zlyhania vlády, ktoré pod vedením dvoch predstaviteľov OĽANO by sme dnes chceli tu diskutovať, tak určite by táto schôdza Národnej rady trvala do Vianoc. A výsledkom celého tohto marazmu je, že táto vláda čelí absolútne najvyššej nedôvere, ktorú aké vlády v predchádzajúcom období mali. Slovensko máme zadlžené za dva a pol roka viacej, ako sme Slovensko zadlžili za 12 rokov ľavicových vlád, máme tu rozdelenú spoločnosť, ktorá sa polarizuje vďaka konfliktnému štýlu politiky, no a v parlamente nám sedí stále sa rozpadávajúca a dnes už menšinová koalícia. A môžme povedať, že synonymom všetkých týchto katastrof je predseda hnutia OĽANO a súčasný minister financií. No v tejto práci určite nezaostáva a sekunduje mu ďalší minister, minister, ktorý je takisto nominant za OĽANO, a je to minister vnútra Roman Mikulec. Dnes ho už odvolávame ôsmy krát. Za dva a pol roka ministra vnútra odvolávame ôsmy krát. Ja som dlho rozmýšľala a veľakrát, keď idem s pánom ministrom do diskusie, tak sa snažím nájsť aj nejaké svetlé momenty na ministerstve vnútra a snažím sa nájsť niečo, za čo by som ho niekedy mohla aj pochváliť. Ale priznám sa, že za tých dva a pol roka nielen ja, ale aj viacerí moji kolegovia sme nenašli vôbec nič, za čo by sme voči pánov ministrovi vyjadrili pochvalu. Naopak, pri každej jednej veci, pri každom jednom probléme, pri každej jednej kauze a kríze nás pán minister presviedča, ako opäť a znova zlyháva. A môžem povedať, že je to rovnako ako pri tejto vláde, pretože počas dva a pol roka táto vláda prechádza z jednej kauzy do druhej, a ako bežní občania my už sami nevieme, že či je to prvá kríza, alebo druhá kríza, alebo tretia kríza tejto vlády, a presne tak môžme aj menovať zlyhania na ministerstve vnútra, či je to prvé, druhé, tretie alebo koľké zlyhanie. A keby dnes sa mám vrátiť k tým zlyhaniam pána ministra Mikulca, tak tu ešte stojím ďalších dvadsať minút, ale stačí mi spomenúť len to, čo sme sa tu bavili na predchádzajúcej schôdzi, a to bolo zlyhanie, kedy na jar tohto roku k nám prúdili tisíce utečencov alebo tisíce ľudí, ktorí utekajú pred vojnou z Ukrajiny, a Slovensko na túto vlnu nebolo vôbec pripravené, aj keď sme pána ministra prosili niekoľkokrát, aby zasadla Bezpečnostná rada, aby zasadol Ústredný krízový štáb a aby Slovensko bolo pripravené na túto vojnu ľudí, ktorí utekajú z Ukrajiny pred vojnou. Všetkých týchto ľudí zachraňovali mimovládne organizácie, kresťanské organizácie s podporou samospráv. Ministerstvo vnútra mesiac nerobilo nič, a keď sa po mesiaci objavilo na ukrajinskej hranici, tak sme zistili, že utečeneckú krízu nám bude riešiť súkromná firma, ktorá bola netransparentne obstaraná a ktorá mala ešte aj korupčné pozadie, pretože konateľ tejto firmy bol priamo naviazaný a bol to osobný priateľ súčasného premiéra Eduarda Hegera, a to je len, povedzme si úprimne, vrchol zlyhaní ministra vnútra na jeho pozícii. Dnes tu riešime znova ďalší problém, znova ďalšiu krízu, a to nelegálnu migráciu a znova je to téma, pri ktorej sa pán minister určite nemôže vyhovoriť na to, že za to môžu predchádzajúce vlády alebo za to že môže nepredvídateľná zahraničná alebo medzinárodná situácia. Všetci vieme, že nelegálna migrácia tu bola, nelegálna migrácia tu je a nelegálna migrácia smerom do Európy tu vždy bude. Záleží len na človeku, záleží na ministrovi vnútra a závisí... záleží len na vláde, ako sa s ňou vysporiadame. A čím viacej ju utlmíme, tým bude menšia. No dnes čo sa deje na Slovensku, sme tu nevideli za 15 rokov, odkedy schengens... Slovensko vstúpilo do schengenu v decembri v roku 2007. Dokonca svedkami takejto migrácie sme neboli ani počas rokov 2015 a 2016, kedy celkovo do Nemecka prišlo 2,5 mil. migrantov za tieto dva roky. V júli tohto roku už ministerstvo vnútra na základe svojich štatistík, ale aj na základe štatistík, ktoré pochádzajú z Frontexu, malo informáciu, že nelegálna migrácia na Slovensku stúpla o 170 %. V septembri už malo informáciu, že táto migrácia stúpla na úroveň 290 %. No a na jeseň po všetkých apeloch, výzvach a upozorneniach nám pred očami zavrelo svoje hranice Česko. Po pätnástich rokoch. Následne na to aj Rakúsko. Ministerstvo vnútra, myslím si, že už v lete bolo upozorňované zo strany Českej republiky a zo strany aj mnohých mimovládnych inštitúcií, že táto migračná vlna sa bude len a len zväčšovať, a český minister vnútra, ktorý vždy má najbližší vzťah so slovenským ministrom vnútra, a takisto keď som sedela na pozícii ministerky vnútra, či to bol covid, alebo akékoľvek iné krízy, som s českým ministrom vnútra pánom Hamáčkom bola dennodenne na telefóne a veci sme riešili. No pri tejto migračnej vlne, ktorá sa na nás valila a ktorá sa stále na nás valí, minister vnútra nekonal, nejednal so svojimi partnermi, nerobil žiadne opatrenia, dokonca neapeloval ani na vládu, ani na ministra zahraničia, skrátka ako vždy minister vnútra nerobil skoro vôbec nič a opäť nám len ukázal svoju nekompetentnosť a neschopnosť, a že nemá sedieť na stoličke ministra vnútra. A ako som povedala, pri tejto téme sa dnes on nemôže vyhovoriť, že za to môžu bývalé vlády alebo nepredvídateľné okolnosti v zahraničí. Slovensko, a je to fakt, sa stalo obľúbenou migračnou trasou smerom na západ do Európy. A dokonca toto konanie verejných vyšetroval... verejných činiteľov vyšetruje aj Generálna prokuratúra, či všetky úlohy pri ochrane vnútorných hraníc, či boli plnené a či nedošlo k úmyselnému, alebo nedbanlivému konaniu. Vážení poslaneckí kolegovia, skutočne si treba vstúpiť do svedomia. A predtým, ako stlačíte tlačítko, či zahlasujete za zotrvanie ministra vnútra vo funkcii, si treba uvedomiť, či ozaj spĺňa všetky náležitosti, ktoré má mať minister vnútra, a či ozaj pracuje na tomto rezorte tak, ako by pracovať mal, pretože dnes čo vidíme na Slovensku, sú migranti, tisíce migrantov, kontroly na hraniciach s Českou republikou, kontroly na hraniciach s Rakúskom. Už len očakávame, ešte nebodaj že poľskí, poľská strana nám dá tieto kontroly. Máme tu stanové mestečká hneď v tesnej blízkosti s češ... s českými hranicami. A dokonca už tu bola aj streľba na hraniciach. Stali sme sa koridorom, obľúbeným koridorom nelegálnej migrácie do Nemecka. A za toto treba prebrať zodpovednosť. Ďakujem veľmi pekne.